**Malfried Charlotte Tyvold** (født 29. oktober 1889 på Fødselsstiftelsen i Kristiania, død 1965 i Drammen) var en norsk forfatter, lyriker, skolekjøkkenlærer og kaninfarmer.

Liv og virke
------------

Malfried Ch. Tyvolds mor døde én måned etter nedkomsten, og Malfried vokste opp hos slektninger. Ved folketellingene i 1900 og 1910 var hun bosatt hos søstrene Myhre i Balders gate. De var søstre av hennes mor.

I 1905 tok hun middelskoleeksamen ved Wulfsberg og Bordoes skole i Drammen, mens hun bodde hos sin morbror, garverieieren Christian Myhre. Senere tok hun eksamen ved Schønbergs skole for husholdningslærerinner, etterfulgt av en periode ved Handelsakademiet, to år på en lærerskole og deretter Statens Lærerinneskole på Ringstabekk. Fra 1913 til 1930 var hun ansatt ved folkeskolene i Oslo. 

I sin tid som lærer var hun utsatt for to alvorlige ulykker. Da hun i 1920 var ansatt ved Uranienborg skole, ble hun truffet av et snøras fra taket av [[Briskebyveien (Oslo]Briskebyveien]] 11, som gjorde henne arbeidsudyktig i åtte måneder.
Hun måtte ta avskjed som følge av en ulykke i skolekjøkkenet på Ruseløkka skole, der hun fikk elektrisk støt og ble invalid.

I 1934 etablerte hun *Solgården* på Hvalstad i Asker gjennom kjøpet av en eiendom på 36 mål. Hun begynte med kuer, høns og angorakaniner, men gikk med tiden over til avl av utelukkende hvite smålenskaniner. Hun hadde en bestand på 1500 dyr, og *Solgården* ble regnet som landets største rasjonelle kaninfarm.

Tyvolds litterære produksjon er svært beskjeden. I 1922 utga hun diktsamlingen *Scherzo*, og først i 1947 kom hennes første og eneste roman, *Guds og livets saks*. Romanen omhandler en rik mann og den virkningen hans adferd får på sine omgivelser. Anmelderen i Drammens Tidende kalte boken «en pussig roman».

20. august 1965 ble hun bisatt fra Drammen krematorium.

Familie
-------

Malfried Tyvold var datter av Ludvig Andreas Thyvold og Trulsine «Sina» Henriette Otilie Myhre. 
På morssiden var hun etterkommer etter «Mor Tofte», eller Christiane Dahl, gift Freland og Selvig, som eide flere gårder og et stort skipsverft. Malfried Tyvold forble ugift.

Bibliografi
-----------

* 1922: *Scherzo*, dikt
* 1947: *Guds og livets saks*, Lyche forlag, Drammen

Referanser
----------

1. ↑   Folketelling 1910 for 0301 Kristiania kjøpstad, Tellingskrets: 051 
Bosted by: 0002 Balders gate 3, Leilighet: 07
2. ↑  *Drammens Tidende og Buskeruds Blad 1965.08.25*. Norge, Viken, Drammen. 1965. s. 5.
3. ↑   Folketelling 1900 for 0301 Kristiania kjøpstad, Tellingskrets: 152, Bosted by: 0002 Balders Gade 3, Leilighet: 07
4. ↑  *Dagsposten*. Norge, Trøndelag, Trondheim. 1924. s. 2.
5. ↑  «Fra landets største rasjonelle kaninfarm». *Moss Avis 1937.08.27*. Norge, Viken, Moss. 1937. s. 2.
6. ↑  «En pussig roman». *Drammens Tidende (Drammen*. Norge, Viken, Drammen. 1948. s. 6.
7. ↑  *Drammens Tidende og Buskeruds Blad 1965.08.25*. Norge, Viken, Drammen. 1965. s. 5.
8. ↑  "Norway Baptisms, 1634-1927", database, FamilySearch ( : 23 June 2020), Malfrid Charlotte, 1889.

Kilder
------

* «Guds saks klipper aldri over kjærligheten er hovedtanken i min bok». *Drammens Tidende (Drammen: 1845-1960) 1947.12.13*. Norge, Viken, Drammen. 1947. s. 7.
* *Norsk kvinnelitteraturhistorie*. Pax. 1990. s. 282. ISBN 8253014988.

Portal: Litteratur